NAKON prometne nesreće koja se dogodila jučer oko 19.10 u Ulici Republike Hrvatske u Požegi, 29-godišnja vozačica koja je u organizmu imala 0,54 promila lakohola, pobjegla je s mjesta nesreće, izvijestila je Policijska uprava Požeško-slavonska.

Mlada vozačica upravljala je osobnim automobilom marke Renault požeških registarskih oznaka, a prilikom nepropisnog uključivanja u promet udarila je u parkirani osobni automobil marke BMW požeških registarskih oznaka u vlasništvu 38-godišnjakinje.

Tekst se nastavlja ispod oglasa

Šteta je materijalna, a 29-godišnjakinja je nakon nesreće napustila mjesto događaja a da nije ostavila podatke o sebi i vozilu kojim je upravljala. No policijski službenici su je pronašli i bit će joj izdan prekršajni nalog zbog nepropisnog uključivanja u promet, upravljanja pod utjecajem alkohola i napuštanja mjesta prometne nesreće.